- Հայ-վրացական հարաբերությունների հիմքում պիտի լինի Ջավախքը: Այն Հայաստանի համար ունի ռազմավարական նշանակություն: Սակայն այսօր Ջավախքում շարունակվում է հայաթափումը, բազմաթիվ խնդիրներ իրենց լուծմանն են սպասում: Եվ չեմ տեսնում առանձնակի ցանկություն այդ խնդիրները լուծելու: Թեև հայ տարբեր պաշտոնյաների հետ մասնավոր զրույցներում բոլորը հստակ նշում են, որ հասկանում են Վրաստանի հայ համայնքի կարևորությունը, Ջավախքի նշանակությունը ՀՀ-ի համար, բայց փաստորեն չի դրսևորվում այդ խնդիրներին պատշաճ ուշադրություն դարձնելու լիարժեք կամքը: Այսօրվա Վրաստանը վարում է այնպիսի քաղաքականություն, որի հիմքերը դրել է նախկին նախագահ Սահակաշվիլին: Դրա հետևանքով ադրբեջանաթուրքական տանդեմը տնտեսական շրջափակման է ենթարկել Վրաստանին: Օրինակ՝ 2014-ին Թուրքիայի հետ Վրաստանի ապրանքաշրջանառությունը կազմել էր 1.5 մլրդ դոլար, Ադրբեջանի հետ՝ շուրջ 1 մլրդ դոլար, իսկ Հայաստանի հետ՝ մոտավորապես 200-220 մլն դոլար: Թուրքական կապիտալով բազմաթիվ հիդրոէլեկտրակայաններ (ՀԷԿ) են կառուցվում Վրաստանում: Մենք ունենք Աջարիայի օրինակը, երբ թուրքական կապիտալը ներխուժեց այնտեղ, և տնտեսությունը այնքան կենտրոնացվեց թուրքերի ձեռքը, որ մտավախություն կար, թե այդ տնտեսական գործոնն այսպես շարունակվելու դեպքում մի օր կվերածվի քաղաքական գործոնի: Բարեբախտաբար, այս մտահոգությունը սկսել են կիսել նաև վրացի գործիչները: Հիմա տեսեք՝ թուրքերը բնավ դեմ չէին լինի, եթե ադրբեջանցիների հետ միասին նույն քաղաքականությունը կիրառեին նաև Ջավախքի պարագայում: Եթե Ջավախքում սկսվի թուրքական կապիտալի մեծ հոսք, չի բացառվում, որ շատ մոտ ապագայում այնտեղ քաղաքական ինչ-որ զարգացումներ լինեն ի նպաստ Թուրքիայի և Ադրբեջանի: Վերջերս Կարզախ գյուղի մոտ բացվեց ևս մեկ վրաց-թուրքական մաքսակետ: Նույն օրը Ջավախքում հարյուրավոր մեքենաներով թուրքեր էին հայտնվել: Այդ սահմանային անցակետն իհարկե կարող է տնտեսական աշխուժություն առաջացնել Ջավախքում: Անցյալ տարի Ջավախքում բացվել էր թուրքական կապիտալով կառուցված ՀԷԿ: Ջավախքը եթե թուրքանա, ապա դա կարող է իր համար կործանարար լինի, որն էլ անմիջականորեն կազդի Հայաստանի վրա: Հայաստանի խնդիրն այս պարագայում այն է, որ հնարավորինս ապահովի Ջավախքում հայկական կապիտալի ներգրավում՝ սոցիալ-տնտեսական վիճակը բարելավելու համար: